**PITANJA I ODGOVORI – 2. SET**

Odgovori na pitanja pristigla elektroničkim putem na adresu esf@min-kulture.hr od 17. rujna 2025. do 18. rujna 2025.

POZIV NA DOSTAVU PROJEKTNIH PRIJEDLOGA SF.3.4.08.08

**„Čitanjem do uključivog društva“**

|  |
| --- |
| **UPUTE ZA PRIJAVITELJE**  **2. PRAVILA PDP-A**  **2.6 Prihvatljivost Prijavitelja/Partnera i formiranje Partnerstva**  **IZJAVA JEDINICE LOKALNE ILI PODRUČNE (REGIONALNE) SAMOUPRAVE O FINANCIRANJU USLUGE POKRETNE KNJIŽNICE (OBRAZAC 4)** |
| **PITANJE:**  Tko ispunjava i potpisuje Obrazac 4 – osnivač narodne knjižnice ili i partneri (JLS)? Mogu li Obrazac 4 potpisati i jedinice lokalne samouprave koje nisu partneri na projektu, ali na njihovom području bi se vršila usluga pokretne knjižnice?  **ODGOVOR:**  ***Izjavom jedinice lokalne ili područne (regionalne) samouprave o financiranju usluge pokretne knjižnice*** (Obrazac 4) se određena jedinica lokalne ili područne (regionalne) samouprave obvezuje da će, u skladu sa člankom 10., stavkom 4. Zakona o knjižnicama i knjižničnoj djelatnosti (NN 17/19, NN 98/19, NN 114/22, NN 36/24) te uvjetima natječajne dokumentacije Poziva na dostavu projektnih prijedloga „Čitanjem do uključivog društva“, u razdoblju od 3 (tri) godine nakon završetka provedbe Projekta, osigurati financijska sredstva za troškove financiranja usluge pokretne knjižnice (bibliobusa) i pripadajuće opreme, a za nabavu kojih su Korisniku (narodnoj knjižnici) dodijeljena bespovratna sredstva tijekom provedbe Projekta.  Sukladno navedenom, ako više jedinica lokalne ili područne (regionalne) samouprave osigurava sredstva za financiranje usluge pokretne knjižnice i pripadajuće opreme u razdoblju održivosti, potrebno je u okviru projektnog prijedloga dostaviti zasebnu Izjavu za svaku od tih JLP(R)S koje preuzimaju obvezu sufinanciranja troška usluge pokretne knjižnice.  Ovim Pozivom nije propisano da jedinica lokalne ili područne (regionalne) samouprave koja će se obvezati na osiguranje financijskih sredstava za troškove financiranja usluge pokretne knjižnice (bibliobusa) i pripadajuće opreme u razdoblju održivosti mora biti partner na projektu. Napominjemo kako uloga prijavitelja i partnera u provedbi mora biti jasno naznačena u projektnom prijedlogu. |
| **UPUTE ZA PRIJAVITELJE**  **2. PRAVILA PDP-A** |
| **PITANJE:**  **Moraju li partnerske organizacije imati određeni budžet u proračunu projekta?**  **ODGOVOR:**  Navedeno nije propisano natječajnom dokumentacijom Poziva. |
| **UPUTE ZA PRIJAVITELJE**  **2. PRAVILA PDP-A**  **2.7 Prihvatljivost troškova** |
| **PITANJE:**  U Standardu za narodne knjižnice u Republici Hrvatskoj Članak 56. stoji da „Bibliobus treba raspolagati spremištem za knjižničnu građu, radnim prostorom za stručne knjižničarske djelatnike i garažom za vozilo…“ Zanima nas jesu li troškovi najma ili kupnje garaže za bibliobus prihvatljivi kroz ovaj poziv?  **ODGOVOR:**  Nužnost garažiranja bibliobusa nije propisana Uputama za prijavitelje, no nabavljanje, opremanje i provedba programa provode se sukladno Standardu za narodne knjižnice, te bi se trošak najma garaže smatrao neizravnim troškom, s obzirom da ga nije moguće nedvojbeno i izravno povezati s jednom ili više projektnih aktivnosti, već s provedbom projekta u cjelini. |